Elsebeth Gerner Nielsen (RV), 2006-03-28:
Tingene hænger sammen.
I fremtiden skal vi leve af viden og kreativitet, af at bruge viden på stadig nye måder og af at skaffe ny viden.
Det kræver veluddannede medarbejdere, som kan være med til at udvikle job til alle i Danmark, og derfor er det så afgørende, at Danmark virkelig lægger sig i selen for at skaffe mange flere veluddannede til landet.
Vi har nemlig ikke de nødvendige kvalifikationer inden for landets grænser til at understøtte udviklingen af en økonomi, som er baseret på viden og kreativitet.
I dag står konkurrencen i verden om talenter.
Australien åbner en arbejdsformidling i London med henblik på at stjæle talenter fra hele Europa, og Canada og USA er for længst gået i gang med at gøre det samme.
I gamle dage konkurrerede man på råstoffer som levnedsmidler, mineraler osv., men i dag er råstoffet talent og viden, og Danmark er langt bagud i den konkurrence.
Af den sidst tilgængelige opgørelse, jeg har kunnet finde, kan man konstatere, at Danmark har omkring 700 udenlandske ph.d.-kandidater, mens Sverige til sammenligning har mere end 13.000, og hvem klarer sig mon bedst i den globale konkurrence på sigt?
Danmark er oppe imod svære odds i konkurrencen om talenter: Det regner meget i Danmark, det er koldt, sproget er vanskeligt og tales kun af ca. 5 millioner mennesker, skattetrykket er højt, og hertil kommer, at Danmark i stigende grad er kendt som et land, hvis regering ikke bryder sig om udlændinge.
Regeringen hævder, at den stramme udlændingepolitik er nødvendig for at redde den danske økonomi, men meget tyder på, at udlændingepolitikken og den hårde tone i udlændingedebatten, som nu også er koblet på en Muhammedkrise, er den største barriere for at udvikle og fastholde vores velfærdssamfund.
På forsiden af Politiken kunne man i går se en glad lille pige, som var med sin far på Christiansborg for at fejre, at han var blevet dansk statsborger.
Hendes mor bor i Elfenbenskysten og kommer kun på besøg en gang imellem via et turistvisum, for familien kan nemlig ikke få familiesammenføring i Danmark.
Faderen fortalte, at fordi han den største del af tiden er alene med datteren, har han måttet opgive at tage en ny uddannelse, og at han nu arbejder som proceskonsulent på Novozymes.
Man må spørge: Hvad mon det betyder for en sådan families mulighed for at bidrage til udviklingen af Danmarks velfærd, at far og mor og barn ikke må bo sammen?
Hvad skal det nytte?
Vi mangler arbejdskraft, og hvad der måske er endnu værre: Udlændinge kan blive nervøse for at tage til Danmark, fordi de hører disse historier, og udlændingedebatten i Danmark er global i løbet af få sekunder.
Der er derfor brug for en række initiativer.
For det første må det sikres, at sagsbehandlingen og de nuværende ordninger bliver langt bedre – det vil min kollega, hr. Morten Østergaard, uddybe i sin ordførertale.
For det andet er der brug for at forbedre den nuværende jobkortordning, samtidig med at udlændinge med en uddannelse på et vist niveau skal have langt bedre mulighed for frit at søge arbejde i Danmark, selv om de ikke har et konkret jobtilbud, når de kommer hertil.
I Det Radikale Venstre synes vi, at Dansk Arbejdsgiverforenings forslag til en pointordning og mulighed for at give et jobsøgningsvisum er gode forslag, men vi er også åbne for andre ideer.
Det er bare afgørende, at vi kommer i gang nu.
For det tredje ønsker vi, at udenlandske studerende får bedre mulighed for at komme til Danmark, samtidig med at det må sikres, at de bliver her efter endt uddannelse.
Der er jo ikke megen fidus ved, at de bare får deres uddannelse her i landet.
Der er også brug for, at de rent faktisk bliver efter endt uddannelse, og det vil kræve, at de får ret til at arbejde under studierne, og at de selvfølgelig alle sammen får mulighed for at søge arbejde i Danmark efter endt studium.
For det fjerde opfordrer vi til, at der iværksættes en undersøgelse af, hvilken betydning Danmarks renommé har for vores muligheder for at tiltrække veluddannet arbejdskraft.
Tillad mig at bringe i erindring, at både fremtrædende danske erhvervsfolk og det anerkendte britiske analyseinstitut IEU har påpeget, at Danmarks største barriere for at fastholde den økonomiske vækst er Danmarks ry som et fremmedangst land.
Jeg skal derfor på Socialdemokraternes, SF’s og Det Radikale Venstres vegne fremsætte følgende: Forslag til vedtagelse